**Aparjodam un Kivleniekam dubultuzvara Nāciju kausā Siguldā**

Piektdien Siguldas Bobsleja un kamaniņu sporta trasē aizvadīts Nāciju kauss kamaniņu sportā, kur visi Latvijas sportisti kvalificējušies sestajam Viessmann Pasaules kausa posmam. Vīru konkurencē pirmā un otrā vieta attiecīgi Kristeram Aparjodam un Ināram Kivleniekam, starp dāmām uzvara Kendijai Aparjodei, bet divvietīgo ekipāžu konkurencē labākie Oskars Gudramovičs/Pēteris Kalniņš.

K. Aparjods lielāko daļu trases atradās otrajā vietā, aiz I. Kivlenieka, taču spēja uzrādīt labāko ātrumu starp visiem sportistiem un finišā izcīnīt uzvaru. I. Kivleniekam finišā otrā vieta, 0.028 sekundes aiz K. Aparjoda, bet trešā vieta krievu sportistam Maksimam Aravinam (+0.089). Pamatsacensībām kvalificējušies arī Riks Kristens Rozītis un Artūrs Dārznieks, kuriem attiecīgi 8. un 17. vieta.

K. Aparjods sezonas pirmajā pusē piedzīvoja divas diskvalifikācijas, bet labāko rezultātu – 16. vietu – izcīnīja pirms nedēļas Kēnigzē, Vācijā. “***Tā diezgan negaidīti slikti viss ir sācies, nezinu, kāpēc un kā to varētu izskaidrot. Tā varbūt filozofiski runājot, droši vien, ka es kaut kādā mērā esmu to pelnījis, ja jau tā notiek. Sev es pats varu teikt, ka esmu labi aizvadījis starpsezonu. Sākot jau no pagājušās sezonas testēju visas ragavas un pavadīju ļoti daudz laika braucot trasē arī pēc sezonas. Vasarā, pievienojoties jaunam trenerim, ir uzlabojies arī starts un ir daudz patīkamāk strādāt treniņos. Sākoties sezonai, daudz tika testētas kamanas, veicām daudz braucienu Siguldā, Eiropā bijām tikai divās trasēs. Daudz darba izdarīts un laiks atvēlēts arī kamanu būvei, kā jau katru gadu. Domāju, ka tehnika ir līmenī un atliek tikai pašam nobraukt. Sezonas sākumā tas arī izdevās, bet tāda neveiksme jau pirmajā posmā [diskvalifikācija – aut.]. Es nezinu, ko tur varētu vainot, mana vaina tur diez vai ir. Varbūt kāds treneris kaut ko nepiefiksēja. Tā sanāca, tāds ir sports***,” par sezonas sākumu komentē K. Aparjods. Sportists neslēpj, ka šobrīd koncentrējas uz Pasaules un Eiropas čempionātiem, kur brauks ar pilnīgi jaunām kamanām.

Pārliecinošu braucienu aizvadīja arī I. Kivlenieks, kurš atzīst, ka braucis ar nelielu rezervi: “***Treniņos es nekur nesteidzos, lai nebūtu tā sajūta, ka treniņos kamanas nesās un sacensībās neiet. Braucu piesardzīgi un ar nelielu rezervi pirms galvenajām sacensībām, tā kā es domāju, ka viss būs ļoti labi***.”

Dāmu konkurencē lielisks sniegums arī Kendijai Aparjodei, kura izcīnīja pārliecinošu uzvaru, tuvāko sekotāju krievieti Ekaterinu Baturinu apsteidzot par 0.202 sekundēm. Trešā vieta austrietei Birgitai Placerei (+0.243).

Divvietīgo ekipāžu sacensībās uzvara Nāciju kausā jau otro nedēļas nogali pēc kārtas Oskaram Gudramovičam/Pēterim Kalniņam, kuriem šīs būs trešās sacensības šosezon. Arī ar pārliecinošu sniegumu trasē Latvijas sportisti tuvākos sekotājus itāļus Emanuelu Rīderu/Simonu Kaincvalderu apsteidza par 0.259 sekundēm. Trešā vieta viņu tautiešiem Ivanam Nagleram/Fabianam Malleieram (+0.317).

Pārējie Latvijas sportisti – brāļi Andris un Juris Šici, Kristens Putins/Imants Marcinkēvičs, Ulla Zirne un Elīza Cauce – jau ir nodrošinājuši starta vietu sestajā Viessmann Pasaules kausa posmā un piektdienas pēcpusdienā piedalīsies labāko grupas treniņā.

Mūsējo gaitām trasē arī šajā sezonā ir iespējams sekot līdzi tiešraidē Lattelecom televīzijā, kanālā Best4Sport TV, kas skatāms Helio iTV, Helio vTV un lietotnē Shortcut.

Raidlaiki sestdien, 12. janvārī, no 14:45 līdz 20:00, kad uz starta stāsies divvietīgās ekipāžas un sievietes. Savukārt svētdien, 13. janvārī, no 9:55 līdz 14:50 varēs vērot vīriešu sacensības un komandu stafeti.

Uz tikšanos Siguldā!